Flere beboere i Ørestad oplever at blive terroriseret af aggressive fugle. En beboer er indlagt med dobbelt ankelbrud, efter en fugl angreb hende

Ved du noget? Tip os på 1224@eb.dk eller sms/mms på 1224 (alm. takst)

Hver morgen går 52-årige Tine Østergaard en tur i Byparken i Ørestad med sin hund, inden hun møder på arbejde.

Forleden gik det dog helt galt, da hun gik den vanlige, rolige tur.

Her blev hun angrebet af en gruppe krager. Fugle, som borgerne i området på det seneste har klaget over, og som flere har oplevet som aggressive.

Det skriver TV2 Lorry.

- Lige pludselig dykker de ned mod mig og går til angreb. Jeg mærker, at de hakker ud efter mit hoved, men de rammer heldigvis ikke. Jeg prøver at vifte dem væk med armen, mens jeg dækker mit ansigt, men det hjælper ikke. Så jeg begynder at flygte, jeg sætter i løb, siger hun til TV2 Lorry.

I forbindelse med flugten fra fuglene får hun trådt forkert på sin fod, og hun mærker en enorm smerte ved anklen.

Tine Østergaard fik sig forleden en forfærdelig oplevelse. Foto: Privatfoto

Stor smerte

Hurtigt går det op for Tine Østergaard, at den er helt gal med hendes fod.

- Jeg er slet ikke i tvivl. Der går ti minutter, før jeg tør kigge ned mod anklen. Jeg kan se knoglen på den anden side af huden. Den stak i den helt forkerte retning, siger hun.

Da Tine Østergaard var kommet på afstand af fuglene, fik hun hjælp fra en forbipasserende, der så hele optrinnet, og blev kørt til Hvidovre Sygehus. Her fik hun at vide, at hun havde dobbelt ankelbrud, og hun blev opereret med det samme.

Til Ekstra Bladet fortæller den 52-årige kvinde, at hun nu er i bedring. Hun er dog fortsat indlagt på hospitalet.

- Jeg har det okay. Jeg er godt smertedækket, men jeg keder mig, da jeg ikke må støtte på foden, fortæller hun.

Hun skal dog gennemgå endnu en operation indenfor de næste par dage.

- Lige nu har jeg fået et midlertidigt stativ på, der skal stabilisere anklen, og så skal jeg opereres igen op et par dage, siger Tine Østergaard.

Flere klager

Tine Østergaard er dog langt fra den eneste, der har oplevet de aggressive på tæt hold.

På Facebook advarer flere borgere om de aggressive krager. Flere beretter, at de er blevet angrebet af fuglene de seneste dage.

- Ekstrem agressive krager i området ved Hundegården i Byparken. Min kone blev i morges angrebet af to krager, da hun gik tur med vores hund. Hun har aldrig oplevet noget lignende. Det var virkelig skræmmende. De jagtede vores hund og hende med stor ihærdighed, og de var ikke til at vifte væk med armene. Ej vores hundes gøen. De virkede frygtløse. Senere gik det vist ud over en ældre dame, som var i samme område, skriver en mandlig Facebook-bruger i en gruppe for beboere i Ørestad.

Andre skriver, at de har oplevet det samme, og at de ikke længere vil komme i parken.

Bange for unger

Ifølge en ekspert er det ikke underligt, at kragerne er ekstra aggressive lige i øjeblikket.

I de første uger af juni måned springer de udklækkede krageunger nemlig ud af reden for første gang, og det gør kragerne særligt aggressive.

- Der findes nærmest ikke et væsen så stort, at de ikke går i kødet på dem, hvis det kommer i nærheden af deres unger. De går til angreb med næb og kløer. De har et meget stærkt moderinstinkt, som gør, at de beskytter deres store unger, der er faldet ud af reden, siger Jes Aagaard, naturvejleder i Naturstyrelsen til TV2 Lorry.

Han opfordrer derfor folk i området til, at man er varsom i nærheden af fuglene.

Ved du noget? Tip os på 1224@eb.dk eller sms/mms på 1224 (alm. takst)